ঢাকার পথে মাশরাফি, এবার নামবেন বল-ব্যাটের যুদ্ধে
একাদশ জাতীয় সংসদ নির্বাচনে নড়াইল-২ আসনে বিপুল ভোটে বিজয়ী হয়েছেন আওয়ামী লীগ প্রার্থী মাশরাফি বিন মুর্তজা। নির্বাচনী ময়দানে প্রতিদ্বন্দ্বী প্রার্থীকে সামান্যতম পাত্তা না দিয়ে একপেশে জয় ছিনিয়ে নিয়েছেন তিনি। এবার নামছেন ক্রিকেট মাঠে বল-ব্যাটের যুদ্ধে।







রোববার সারাদেশের অন্য স্থানের মতো নড়াইলে-২তেও চলে দিনভর ভোটগ্রহণ। তাতে মাশরাফির পক্ষে রায় দেন সাধারণ জনগণ। জনরায়ে তার নৌকা প্রতীক পায় ২ লাখ ৭১ হাজার ২১০ ভোট। নিকটতম প্রতিন্দ্বদ্বী ঐক্যফ্রন্ট মনোনীত এনপিপি চেয়ারম্যান অ্যাডভোকেট ফরিদুজ্জামান ফরহাদ ধানের শীষ প্রতীকে পান ৭ হাজার ৮৮৩ ভোট। প্রায় ৩৪ গুণ বেশি ভোট পেয়ে জয়ী হন ম্যাশ।




নির্বাচিত হওয়ার পর সোমবার দুপুরে শহরের একটি কমিউনিটি সেন্টারে নির্বাচন পরবর্তী প্রতিক্রিয়া জানান মাশরাফি। এসময় বিভিন্ন প্রতিশ্রুতি দিয়ে তা বাস্তবায়নে শিগগির মাঠে নামার কথা দেন তিনি। তবে ২০১৯ বিশ্বকাপের আগে ক্রিকেটের সঙ্গে কোনো আপস নয় বলেও সাফ জানিয়ে দেন বাংলাদেশ জাতীয় ক্রিকেট দলের ওয়ানডে অধিনায়ক।
সেই লক্ষ্যে ইতিমধ্যে নড়াইল থেকে ঢাকার পথে রওনা হয়েছেন মাশরাফি। মঙ্গলবার বেলা ১২টায় জন্মস্থান ত্যাগ করেন তিনি। রাজধানীতে পৌঁছে বিপিএলে মনোনিবেশ করবেন নড়াইল এক্সপ্রেস।
আসছে ৫ জানুয়ারি মাঠে গড়াবে বিপিএলের ষষ্ঠ আসর। এবারো রংপুর রাইডার্সকে নেতৃত্ব দেবেন তিনি। গতবার উত্তরবঙ্গের দলটিকে শিরোপা উপহার দিয়েছেন এ দলপতি। ফের তা ছুঁয়ে দেখতে বদ্ধপরিকর তার দল।

একাদশ জাতীয় সংসদ নির্বাচনে নড়াইল-২ আসনে বিপুল ভোটে বিজয়ী হয়েছেন আওয়ামী লীগ প্রার্থী মাশরাফি বিন মুর্তজা। নির্বাচনী ময়দানে প্রতিদ্বন্দ্বী প্রার্থীকে সামান্যতম পাত্তা না দিয়ে একপেশে জয় ছিনিয়ে নিয়েছেন তিনি। এবার নামছেন ক্রিকেট মাঠে বল-ব্যাটের যুদ্ধে।